b'\n_START_ARTICLE_\nS/s Protector (pelastusalus)\n_START_PARAGRAPH_\nS/s Protector oli Neptun Oy:n omistama h\xc3\xb6yryk\xc3\xa4ytt\xc3\xb6inen pelastushinaaja. Alus rakennettiin vuonna 1899 Viipurissa tai Helsingiss\xc3\xa4, ja se osallistui moniin pelastustoimiin. Alkuaikojen tunnetuimpia oli matalikolle Porkkalassa ajaneen keisarillisen huvijahti s/s Standartin pelastusty\xc3\xb6 vuonna 1907._NEWLINE_Talvella 1921 Protector auttoi yhdess\xc3\xa4 pelastusalus Assistansin kanssa matalikolle ajaneen amerikkalaisen Eastern Starin irti. Tammikuussa 1940 osui Protectorin kohdalla sodan vaikein pelastusty\xc3\xb6, kun j\xc3\xa4\xc3\xa4nmurtaja Sampo ajoi karille Reposaaren luona. Ty\xc3\xb6 k\xc3\xa4vi ylivoimaiseksi ja sit\xc3\xa4 jatkoi Protector yhdess\xc3\xa4 Assistansin ja muiden pelastusalusten kanssa vasta toukokuussa, ja juhannuksena Sampo oli saatu hinatuksi Turkuun. My\xc3\xb6s S/S Ariadnen pelastusyrityksiin Protector osallistui joulup\xc3\xa4iv\xc3\xa4n\xc3\xa4 1944. Ariadne oli sotakorvauksena matkalla Leningradiin. Ariadne saatiin irti vasta seuraavana kev\xc3\xa4\xc3\xa4n\xc3\xa4 ja sen sijasta luovutettiin S/S Aallotar._NEWLINE_Alusta korjattiin, pidennettiin ja koneet uusittiin Hietalahdessa vuonna 1921. Vanha pelastushinaaja poistettiin k\xc3\xa4yt\xc3\xb6st\xc3\xa4 vuonna 1959 ja romutettiin Teijossa 1961. Alukselle rakennettiin vuonna 1963 saman niminen 3\xc2\xa0000 hevosvoiman tehoinen dieselk\xc3\xa4ytt\xc3\xb6inen seuraaja.'